खाटूश्यामजी.जन जन के आराध्यदेव बाबा श्याम का सतरंगी फाल्गुनी मेले में देशभर से आए हजारों श्याम भक्तों ने दरबार में सुगंधित फूलों से श्रृंगारित लखदातारी श्याम को शीश नवाकर मनौतियां मांगी। इधर रींगस से पदयात्राओं का दौर मेले से पहले ही चालू हो गया था। रींगस से खाटूधाम पहुंचने वाले पैदल श्रद्धालुओं के लिए जयपुर, लुधियाना, सूरत, मुंबई, हरियाणा, दिल्ली आदि राज्यों के भक्त मंडलों में निशुल्क भण्डारे एवं मसाज, तेल मालिस आदि से सेवा की जा रही है। इस मार्ग पर भंडारों का काम द्रुत गति से चल रहा है। इन भण्डारों में देश के स्वादिष्ट व्यंजनों एवं मिष्ठानों का स्वाद चखा जा सकता है। रींगस रोड पर खाटू से दो किमी दूर लुधियाना वालों का श्री श्याम चरण सेवा ट्रस्ट भक्तों की सेवा में लगा है। संस्था के कमल अग्रवाल, प्रकाश सिंघानिया व लक्ष्मी सिंघानियां ने बताया कि विगत पांच सालों से एक्युप्रेशर कैंप लगा रहे हैं। जिसमें पैदल आने वाले श्रद्धालुओं के पैर दर्द होने पर एक्युप्रेशर की मशीनों एवं तेल मालिस कर दर्द को दूर किया जा रहा है। वहीं तेल मालिस (चंपिग) भी की जाती है। इस सेवा में महिला एवं पुरुष अपनी सेवा दे रहे हैं। सेवादारों का कहना है कि इसी सेवा में हमें श्याम बाबा नजर आते हैं।